MFCหั่นเป้าดัชนีปีนี้เหลือ1,631จุด
MFC ปรับลดเป้าดัชนีหุ้นสิ้นปีนี้จาก 1,700 จุด เหลือ 1,631 จุด หลังเงินเฟ้อติดลบต่อเนื่อง แนะกระจายลงทุนหุ้นจีน ญี่ปุ่น ยุโรป
11 พ.ค. 2558

MFC ปรับลดเป้าดัชนีหุ้นสิ้นปีนี้จาก 1,700 จุด เหลือ 1,631 จุด หลังเงินเฟ้อติดลบต่อเนื่อง แนะกระจายลงทุนหุ้นจีน ญี่ปุ่น ยุโรป
นางพัณณรัชต์ บรรพโต ผู้ช่วยกรรมการผู้จัดการอาวุโส สายบริหารกองทุน บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บลจ.เอ็มเอฟซี ได้ปรับลดเป้าหมายดัชนีในสิ้นปี 2558 ลงมาอยู่ที่ 1,631 จุด จากเดิมมองไว้ใกล้ 1,700 จุด หลังจากตัวเลขเงินเฟ้อของไทยในช่วง 2 เดือนแรกติดลบต่อเนื่อง จึงปรับลดเป้าหมายดัชนีลงมาในช่วง 1 เดือนที่ผ่านมาก่อนที่ผลประกอบการไตรมาสแรกของธนาคารพาณิชย์จะออกมา
“ธนาคารพาณิชย์บางแห่งออกมามีหนี้ที่ไม่ก่อให้เกิดรายได้ (เอ็นพีแอล) เพิ่มขึ้น สะท้อนภาคเศรษฐกิจยังไม่ฟื้นอย่างที่คาด ซึ่งที่ผ่านมาเอ็มเอฟซีก็ได้ปรับลดเป้าจีดีพีปีนี้ลงจากเดิมมองไว้ที่ 3.71% เหลือ 3.4% และมีแนวโน้มอาจปรับลดลงได้อีก หากเม็ดเงินลงทุนของภาครัฐในโครงการลงทุนโครงสร้างพื้นฐานออกมาล่าช้า มีโอกาสที่จีดีพีอาจต่ำกว่า 3%” นางพัณณรัชต์ กล่าว
สำหรับแนวโน้มกำไรบริษัทจดทะเบียนในปีนี้คาดว่าเติบโตประมาณ 15-19% จากฐานในปีที่ผ่านมาซึ่งอยู่ระดับต่ำ และยังไม่ปรับเป้าหมายลง เนื่องจากราคาน้ำมันปรับตัวลดลง ส่งผลดีต่อกลุ่มพลังงานซึ่งช่วยพยุงกำไรโดยรวมของตลาด โดยกลุ่มหุ้นที่มองว่าน่าสนใจ ได้แก่ กลุ่มท่องเที่ยว กลุ่มโรงพยาบาล และกลุ่มรับเหมาก่อสร้าง
อย่างไรก็ตาม ทิศทางของตลาดหุ้นไทยยังมีความผันผวนรอปัจจัยในประเทศมีความชัดเจนขึ้น จึงแนะนำให้นักลงทุนกระจายการลงทุนไปต่างประเทศบ้าง ได้แก่ ตลาดหุ้นจีน ญี่ปุ่น และยุโรป เนื่องจากมองว่าราคาหุ้นมีแนวโน้มปรับตัวขึ้นได้ โดยญี่ปุ่นและยุโรปยังได้รับผลดีจากจากมาตรการผ่อนคลายเชิงปริมาณ (คิวอี) ซึ่งตลาดคาดว่าญี่ปุ่นจะออกมาอีกรอบในเดือน ต.ค.นี้
นางพัณณรัชต์ กล่าวว่า สำหรับตลาดหุ้นจีนแม้ราคาหุ้นจะปรับตัวขึ้นมามากในช่วงที่ผ่านมา แต่ยังมีสัดส่วนราคาต่อกำไร (พี/อี) ถูกกว่าตลาดหุ้นเอเชีย และเชื่อว่าจากนโยบายการกระตุ้นเศรษฐกิจของจีน รวมถึงการผ่อนคลายนโยบายต่างๆ เช่น การลดเงินสำรองของธนาคารพาณิชย์ การปรับลดดอกเบี้ย ทำให้สภาพคล่องเพิ่มขึ้น จึงมองว่าหุ้นจีนยังมีโอกาสปรับตัวขึ้นได้อีก
ปัจจุบันกองทุนหุ้นต่างประเทศส่วนใหญ่ของ บลจ.เอ็มเอฟซี จะออกเป็นทริกเกอร์ฟันด์ เนื่องจากนักลงทุนชอบเล่นเป็นรอบ และต้องการเป้าหมายผลตอบแทนที่ชัดเจน แต่ในปีนี้บริษัทมีแผนจะออกกองทุนต่างประเทศที่ลงทุนในหุ้นรายประเทศมากขึ้น เพื่อให้นักลงทุนได้เลือกลงทุนตามสถานการณ์ในแต่ละช่วง
นอกจากนี้ มองว่ามีโอกาสที่ธนาคารกลางสหรัฐ (เฟด) อาจเลื่อนระยะเวลาในการปรับขึ้นอัตราดอกเบี้ยออกไปเป็นปี 2559 เนื่องจากมองว่าเศรษฐกิจยังอยู่ในช่วงของการฟื้นตัว ยังไม่ได้แข็งแรงจริง ดังนั้นหากเฟดปรับขึ้นอัตราดอกเบี้ยตามที่ตลาดคาดการณ์ไว้ประมาณเดือน ก.ย.นี้ อาจทำให้เงินเหรียญสหรัฐแข็งค่าและกระทบบริษัทในตลาดหุ้นได้